Predsjednik Obama obilježit će desetu godišnjicu terorističkih napada na Manhattanu, u Washingtonu i Shanksvilleu
Predsjednik će govoriti na komemoraciji u Nacionalnoj katedrali gdje će se održati ekumenska molitva i koncert u spomen žrtava
U tjednoj poruci naciji putem radija, prošle subote, predsjednik Barack Obama pozvao je građane da odaju počast žrtvama tako što će učiniti neko dobro djelo u svojoj zajednici, na primjer volontirati u dobrotvorne svrhe. Bijela kuća je priopćila da će predsjednik Barack Obama i prva dama Michelle Obama obilježiti desetu godišnjicu terorističkih napada od 11. rujna u Nacionalnoj katedrali u Washingtonu gdje će se te večeri – u okviru komemoracija za žrtve - održati ekumenska molitva i koncert. Glasnogovornik Bijele kuće Jay Carney izjavio je da će predsjednik Obama i govoriti na toj priredbi nazvanoj 'Koncert nade'. Prije toga, predsjednik i prva dama posjetit će tri lokacije u Sjedinjenim Državama koje su iskusile terorističke napade tog dana prije deset godina – južni dio Manhattana, Ministarstvo obrane u predgrađu Washingtonu te mjesto Shanksville u Pennsylvaniji. Podsjetimo, u terorističkim napadima al-Qaide tog dana je poginulo gotovo tri tisuće ljudi. Dva su se oteta putnička zrakoplova obrušila u nebodere blizance Svjetskog trgovinskog centra u New York Cityju, jedan u Pentagon, a jedan se oteti putnički zrakoplov srušio u ruralnom području Pennsylvanije, nakon što su putnici pokušali savladati otmičare. Glasnogovornik Bijele kuće Jay Carney izjavio je da će predsjednik Obama odati počast žrtvama terorističkih napada te izraziti zahvalnost svima koji su pomogli u spašavanju ranjenih i otkopavanju ruševina. Predsjednik će također odati počast pripadnicima oružanih snaga koji su služili i služe u misijama u Afganistanu i Iraku, kao i drugim protu-terorističkim operacijama širom svijeta. U tjednoj poruci naciji putem radija, prošle subote, predsjednik Barack Obama pozvao je građane da odaju počast žrtvama tako što će učiniti neko dobro djelo u svojoj zajednici, na primjer volontirati u dobrotvorne svrhe. Gradonačelnik New Yorka Michael Bloomberg najavio je da će na komemoraciji u New Yorku biti i George Bush, koji je bio predsjednik Sjedinjenih Država kada su se dogodili teroristički napadi 2001. godine. Na komemoraciji u New Yorku bit će otvoren i memorijalni kompleks žrtvama terorizma na kojem su uklesana imena svih poginulih - u napadima u rujnu 2001. ali i u napadu u veljači 1993., kada je al-Qaida izvela bombaški napad na Svjetski trgovinski centar.